Marel hf. braut gegn upplýsingaskylduákvæði laga um verðbréfaviðskipti þegar félagið birti ekki tafarlaust innherjaupplýsingar um uppsögn Theo Hoen sem forstjóra og ráðningu Árna Odds Þórðarsonar í starfið í hans stað . Marel féllst á að greiða sátt vegna málsins að fjárhæð 3,3 milljónir króna . Málsatvik eru þau að þann 30. október 2013 tilkynnti Marel Fjármálaeftirlitinu ( FME ) um að tekin hefði verið ákvörðun um frestun á birtingu ákveðinna innherjaupplýsinga , en Marel er skráð á íslenskan hlutabréfamarkað . Í samkomulaginu sem FME og Marel gerðu vegna brotsins , og var gert 30. apríl en fyrst birt í morgun , segir : „ Hinn 1. nóvember 2013 , um kl. 13:20 , varð málsaðila ljóst að trúnaður um umræddar innherjaupplýsingar var ekki lengur tryggður . Sama dag , kl. 15:25 , var birt tilkynning með umræddum upplýsingum . Liðu því um 125 mínútur frá því að málsaðila varð ljóst að skilyrði frestunar á birtingu innherjaupplýsinga voru ekki lengur til staðar þar til upplýsingarnar voru gerðar opinberar í samræmi við 1. mgr. 122. gr. vvl . Málsaðili hafði samband við Nasdaq OMX Iceland hf. ( Kauphöllin ) kl. 13:47 og óskaði eftir að viðskipti með hlutabréf í félaginu yrðu stöðvuð tímabundið “ . Ástæða þess að viðskiptin voru stöðvuð tímabundið var að fréttavefurinn DV.is hafði greint frá yfirvofandi ráðningu Árna Odds í starf forstjóra Marel . Ljóst var að um mögulega verðmyndandi innherjaupplýsingar væru að ræða og að þær væru farnar að leka út áður en tilkynnt hefði verið um þær opinberlega . Því var ákveðið að loka fyrir viðskiptin . Um 300 milljóna króna viðskipti voru með bréf í Marel eftir að DV birti frétt sína og þar til að viðskipti með þau voru stöðvuð . Auglýsing Hægt er að lesa tilkynningu FME um samkomulagið hér . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .